Esplora huwa l-isem taċ-Ċentru Nazzjonali tax-Xjenza Interattiva li l-bibien tiegħu se jkunu qed jinfetħu għall-aħħar ta' dan is-sajf. Dan iċ-ċentru, li se jkun l-ewwel ċentru interattiv tax-xjenza f'Malta, se joffri esperjenza unika liż-żgħażagħ u lill-istudenti biex jitgħallmu aktar dwar ix-xjenza, u se jsir realtà grazzi għall-investiment ta' €26 miljun parzjalment iffinanzjat mill-Fond Ewropew għall-Iżvilupp Reġjonali. Dan il-proġett huwa mifrux fuq aktar minn 20,000 metru kwadru ta' art u se jkun qed joffri opportunità unika lill-familji biex iqattgħu l-ħin jesploraw dak li kapaċi toffri x-xjenza. Ikkonferma dan ma' din il-gazzetta ċ-Chairman tal-Kunsill Malti għax-Xjenza u t-Teknoloġija (MCST) Jeffrey Pullicino Orlando li, filwaqt li sostna li x-xogħol ta' kostruzzjoni fuq dan iċ-ċentru se jitlesta kompletament sal-aħħar ta' dan is-sajf, il-partijiet integrali tal-proġett, fosthom il-bini u anke l-parkeġġ, diġà huma lesti. Ftuħ uffiċjali f'Ottubru "Fil-fatt, ħafna mill-esibiti diġà huma installati f'posthom u għalhekk tista' tgħid li l-proġett wasal fl-aħħar fażi tiegħu. Għalkemm l-għan tagħna huwa li niftħuh uffiċjalment għall-pubbliku f'Ottubru, iċ-ċentru qiegħed jaħdem ma' Skolasajf biex minn dan is-sajf nibdew nilqgħu l-ewwel studenti f'dan l-ambjent uniku u innovattiv," sostna ċ-Chairman tal-MCST. L-istudenti ta' Skolasajf se jkunu minn tal-ewwel li jesperjenzaw u jipparteċipaw f'wirjiet b'tema xjentifika. Qabel il-ftuħ uffiċjali se tkun qed issir ħidma biex jintlaqgħu wkoll studenti mill-istrata formali f'Esplora u għalhekk jibdew jesperjenzaw in-numru mdaqqas ta' esibiti interattivi li ġew installati f'diversi swali fi ħdan l-Esplora. Minn sptar navali għal ċentru tax-xjenza interattiva Iċ-Chairman tal-MCST irrimarka kif il-post li se jospita dan iċ-ċentru, jiġifieri Villa Bighi fil-Kalkara, kien abbandunat għalkollox. "Mingħajr xi tip ta' manutenzjoni, il-qagħda tal-bini qabel beda l-proġett kienet fi stat avvanzat ta' deterjorament, bil-faċċati sfigurati għalkollox u partijiet oħra tal-bini mġarrfa kompletament," stqarr Pullicino Orlando. Fil-fatt, l-akabar spiża tal-proġett kienet tikkonsisti f'restawr tal-binja oriġinali li kienet iġġarrfet matul iż-żmien, u f'binja ġdida biex tikkumplimenta ma' dik oriġinali li se toffri infrastruttura kompleta għal dan il-proġett nazzjonali. Dan il-bini kien jintuża bħala sptar navali fi żmien l-Ingliżi. Għalhekk, sabiex il-pubbliku jkun mgħarraf dwar l-użu oriġinali ta' dan il-bini, il-parti tal-cot lift, li wkoll ġiet restawrata kompletament għall-istat oriġinali tagħha, se tilqa' fiha esibizzjoni permanenti dwar l-istorja ta' din il-binja u min kien jaħdem fiha. Aktar investiment fin-Nofsinhar ta' Malta Mistoqsi dwar kif se jgawdu minn dan il-proġett ir-residenti Kalkariżi u l-komunità fin-Nofsinhar ta' Malta, Pullicino Orlando qal li, meta tikkunsidra l-istat li kien fih il-bini qabel ma ġie mniedi dan il-proġett u x-xogħol konsiderevoli li sar fuqu sabiex ġie rrestawrat sal-anqas dettall u estiż biex jakkomoda l-ewwel ċentru tax-xjenza interattiva f'Malta, iċ-ċentru sar attrazzjoni pjaċevoli fin-Nofsinhar ta' Malta mhux biss għat-turisti iżda anke għall-poplu Malti. Żied jgħid li, mingħajr l-ebda dubju, ix-xogħol estensiv li sar f'din il-parti tal-Kalkara se jwassal ukoll biex il-Kalkara tkun aktar attraenti. Għaldaqstant, dawk in-nies kollha li investew fi proprjetà fl-inħawi taċ-ċentru mistennija jgawdu minn żieda fil-valur tal-proprjetà tagħhom. Iċ-ċentru se jkun qed joffri wkoll esperjenza mill-aqwa lil min iżuru u se joħloq ukoll opportunitajiet ġodda tax-xogħol għall-poplu. Għan li jitnaqqas id-distakk bejn ix-xjenza u l-pubbliku Mitlub jelabora dwar l-opportunitajiet li dan iċ-ċentru se jkun qed joffri lill-istudenti Maltin u Għawdxin, Pullicino Orlanda fisser li dawn se jgawdu minn esperjenza interattiva li tiffaċilita l-proċess ta' għarfien dwar kunċetti xjentifiċi li ħafna studenti jiddistakkaw ruħhom minnhom, minkejja li huma l-għeruq ta' kollox. Għalhekk, Esplora se joffri pjattaforma biex jitnaqqas id-distakk bejn ix-xjenza u l-pubbliku ġenerali. Huwa rrimarka wkoll li l-MCST ħadem fil-qrib mal-istituzzjonijiet edukattivi fit-tfassil ta' Esplora biex jiġi żgurat li ċ-ċentru jikkumplimenta l-Kurrikulu Minimu Nazzjonali Malti. Dan bl-għan li ċ-ċentru jħajjar aktar studenti jistudjaw suġġetti relatati max-xjenza, b'hekk Malta tkun tista' tindirizza n-nuqqas ta' riżorsi umani speċjalizzati f'dawn is-suġġetti li s'issa għadhom fil-ftit meta mqabbla mal-medja tal-pajjiżi Ewropej. Aċċessibbiltà għal kulħadd F'dan il-kuntest, iċ-Chairman tal-MCST fisser li l-għan prinċipali ta' dan il-proġett huwa li "noffru esperjenza unika fix-xjenza billi kemm jista' jkun nentużjażmaw lit-tfal u anke lill-adulti u jkun ukoll ta' attrazzjoni għal min jiġi hawnhekk, fejn is-suġġetti tax-xjenza se jkunu aktar aċċessibbli għal kull persuna minn kull faxxa tas-soċjetà." Għalhekk, Esplora se jrawwem apprezzament lejn ix-xjenza fost it-tfal u ż-żgħażagħ, u jnissel fihom kurżità, aspirazzjoni u rieda sabiex ikomplu jistudjaw dawn is-suġġetti. Żied jgħid li l-ekonomija Maltija hija stabbilita fuq industriji li huma bbażati fuq it-teknologija, l-għarfien u s-servizz. "Waħda mill-akbar sfidi li għandu pajjiżina hija l-produzzjoni ta' biżżejjed riżorsi umani; dan sabiex tintlaħaq id-domanda li dawn l-industriji qed joħolqu biex jibqgħu jikbru u jiffjorixxu f'Malta u f'Għawdex. Għalhekk, Esplora se jkun wieħed mill-pilastri ewlenin biex dawn l-isfidi jingħelbu billi nuru lit-tfal tal-lum li x-xjenza, it-teknologija, il-matematika u l-inġinerija huma suġġetti importanti, affaxxinanti u li jagħtuk opportunitajiet importanti wara li tlesti mill-iskola," enfasizza ċ-Chairman tal-MCST. Fl-aħħar nett, Pullicino Orlando temm jgħid li Esplora se jkun qiegħed iniedi wkoll programmi sabiex xjentisti jiġu mħeġġa jinteraġixxu mal-komunità fejn tidħol riċerka xjentifika li minnha l-komunità tista' tibbenefika u titgħallem.